คลังเผยพันธบัตรออมทรัพย์ 5 หมื่นลบ. อายุ 3 ปี ขายเกลี้ยง! คาดพ.ค.เปิดอีกรอบ
คลังเผยพันธบัตรออมทรัพย์ 5 หมื่นลบ. อายุ 3 ปี ขายเกลี้ยง! คาดพ.ค.เปิดอีกรอบ
29 ม.ค. 2559

สำนักงานบริหารหนี้สาธารณะ (สบน.) เปิดเผยว่า ตามที่กระทรวงการคลังได้จำหน่ายพันธบัตรออมทรัพย์ของกระทรวงการคลัง ในปีงบประมาณ พ.ศ. 2559 ครั้งที่ 1 จำนวน 50,000 ล้านบาท อายุ 3 ปี อัตราดอกเบี้ยแบบคงที่ร้อยละ 3.00 ต่อปี ผ่านธนาคารตัวแทนจำหน่าย 4 แห่ง ประกอบด้วย ธนาคารกรุงเทพ จำกัด (มหาชน) ธนาคารกรุงไทย จำกัด (มหาชน) ธนาคารกสิกรไทย จำกัด (มหาชน) และธนาคารไทยพาณิชย์ จำกัด (มหาชน) ระหว่างวันที่ 19 ตุลาคม 2558 – 29 กุมภาพันธ์ 2559 นั้น
ขณะนี้ พันธบัตรออมทรัพย์ดังกล่าวจำหน่ายครบตามวงเงินที่ประกาศแล้ว สำนักงานบริหารหนี้สาธารณะจึงขอขอบคุณประชาชนและนักลงทุนรายย่อยทุกท่านที่ให้ความสนใจลงทุนในพันธบัตรออมทรัพย์ของกระทรวงการคลัง ทำให้สามารถจำหน่ายพันธบัตรออมทรัพย์ได้ครบตามวงเงินที่ประกาศจำหน่ายไว้ก่อนครบระยะเวลาที่กำหนด ซึ่งพันธบัตรออมทรัพย์เป็นอีกหนึ่งทางเลือกในการออมของประชาชนที่ให้ผลตอบแทนสูง และมีความปลอดภัยของเงินต้นสูงสุด
สำหรับประชาชนที่มีความประสงค์จะลงทุนในพันธบัตรออมทรัพย์ในครั้งต่อไปนั้น กระทรวงการคลังมีแผนการจำหน่ายพันธบัตรออมทรัพย์ในช่วงเดือนพฤษภาคม 2559 ทั้งนี้ กระทรวงการคลังจะประกาศรายละเอียดให้ทราบล่วงหน้าต่อไป